Cristian Romero

Cristian Gabriel Romero (s. 27. huhtikuuta 1998 Córdoba) on argentiinalainen jalkapalloilija, pelipaikaltaan keskuspuolustaja. Hän on pituudeltaan 185-senttimetrinen. Hän edustaa Englannin Valioliigassa pelaavaa Tottenham Hotspuria, jonne hän siirtyi pelattuaan muutaman vuoden Italiassa. Hän on pelannut Argentiinan maajoukkueessa kesäkuusta 2021 alkaen ja voitti maailmanmestaruuden vuonna 2022.

 Seurajoukkueura 

Romero pelasi Belgranon junioreissa ja teki ensiesiintymisensä edustusjoukkueessa elokuussa 2016 liigaottelussa Independienteä vastaan. Ensimmäisellä kaudellaan hän pelasi 13 ja toisella kolme liigaottelua. Syyskuussa 2016 hän pelasi kaksi Copa Sudamericanan ottelua.

Romero siirtyi kesällä 2018 italialaisseura Genoaan. Hän pelasi ensimmäisellä Italian-kaudellaan Serie A:ssa 27 ottelua ja teki niissä kaksi maalia, yhden lokakuussa Udinesea ja yhden toukokuussa Romaa vastaan. Kesällä 2019 Juventus osti Romeron mutta jätti hänet lainasopimuksella vielä yhdeksi kaudeksi Genoaan. Hän pelasi kaudella 2019–2020 Serie A:ssa 30 ottelua ja teki maalin elokuussa pelatussa kauden viimeisessä ottelussa Hellas Veronaa vastaan. Kauden 2020–2021 Romero pelasi lainalla Atalantassa. Serie A:ssa hän pelasi 31 ottelua ja teki maalin tammikuussa Milania ja helmikuussa Napolia vastaan. Mestarien liigassa hän pelasi seitsemän ottelua ja teki maalin alkulohko-ottelussa Midtjyllandia vastaan.

Romero siirtyi elokuussa 2021 Atalantan omistukseen mutta seura lainasi hänet saman tien englantilaisseura Tottenham Hotspuriin. Hän pelasi kaudella 2021–2022 Valioliigassa 22 ottelua, jotka yhtä lukuun ottamatta avauskokoonpanossa, ja teki maalin maaliskuussa Brightonia vastaan. Marraskuussa tulleen takareisivamman vuoksi hän oli sivussa kentiltä yli kahden kuukauden ajan. Elokuussa 2022 Romero siirtyi Tottenhamin omistukseen. Kaudella 2022–2023 hän pelasi Valioliigassa 27 ottelua, yhtä vaille kaikki avauskokoonpanossa, ja Mestarien liigassa seitsemän ottelua, vaikka olikin jälleen vammojen vuoksi välillä poissa peleistä. Kaudella 2023–2024 hän pelasi 33 valioliigaottelua, kaikki avauskokoonpanossa, ja teki viisi maalia. 

Kaudella 2024–2025 Romero oli loukkaantumisten vuoksi sivussa kolmen kuukauden ajan. Hän pelasi kaudella 2024–2025 lopulta 18 valioliigaottelua ja teki kauden ainoan maalinsa 24. elokuuta 2024 valioliigaottelussa Evertonia vastaan, jonka Tottenham voitti lukemin 4–0. Tottenhamin mestaruuteen päättyneessä Eurooppa-liigassa hän pelasi seitsemän ottelua, joista kaikissa täydet minuutit. Hänet palkittiin Eurooppa-liigan loppuottelun parhaana pelaajana ja Eurooppa-liigan kauden 2024–2025 parhaana pelaajana. Hänet valittiin myös Eurooppa-liigan kauden tähdistöjoukkueeseen.

 Maajoukkueura 

Romero pelasi Argentiinan alle 20- ja alle 23-vuotiaiden maajoukkueissa. Hän pelasi Argentiinan A-maajoukkueessa ensimmäisen kerran kesäkuussa 2021 MM-karsintaotteluissa Chileä ja Kolumbiaa vastaan ja teki jälkimmäisessä ottelussa maalin ottelun kolmannella minuutilla. Näitä seuranneessa Copa Américassa, joka päättyi Argentiinan mestaruuteen, hän pystyi pelaamaan loukkaantumisten vuoksi vain kaksi alkulohko-ottelua, joissa hän oli kentällä täydet 90 minuuttia. Kesäkuussa 2022 hän oli Argentiinan joukkueessa voittamassa Italiaa Etelä-Amerikan ja Euroopan mestareiden välisessä pokaaliottelussa. MM-kilpailuissa 2022 hän voitti maailmanmestaruuden ja pelasi joukkueensa kaikki seitsemän ottelua ja niissä yhtä alkulohko-ottelua lukuun ottamatta avauskokoonpanossa. Argentiinan voittamassa Copa Américassa 2024 Romero pelasi yhtä alkulohko-ottelua Perua vastaan lukuun ottamatta kaikki Argentiinan ottelut avauskokoonpanossa.

Romero on pelannut 12. heinäkuuta 2025 mennessä kaikkiaan 44 maaottelua, joissa 43 kertaa avauskokoonpanossa, ja tehnyt niissä kolme maalia.

 Lähteet 

Luokka:Argentiinalaiset jalkapalloilijat
Luokka:Jalkapallon maailmanmestarit
Luokka:Vuonna 1998 syntyneet
Luokka:Elävät henkilöt